b"\n_START_ARTICLE_\nCombustible\n_START_PARAGRAPH_\nUn combustible \xc3\xa9s una subst\xc3\xa0ncia usada per a produir energia mitjan\xc3\xa7ant la seva combusti\xc3\xb3. Tamb\xc3\xa9 ho s\xc3\xb3n les mat\xc3\xa8ries primeres de les que s'extrau calor interna en una central nuclear. L'energia continguda en el combustibles, un cop alliberada, es pot transformar parcialment en altres tipus d'energia, es pot emmagatzemar, transportar i utilitzar en el moment desitjat. A cada transformaci\xc3\xb3, a la mateixa combusti\xc3\xb3, al transport i a cada proc\xc3\xa9s una part de l'energia inicial es perd en forma d'energia no aprofitable o energia no \xc3\xbatil._NEWLINE_Els combustibles han estat subst\xc3\xa0ncies de vital import\xc3\xa0ncia a partir de la revoluci\xc3\xb3 industrial en el tipus de desenvolupament tecnol\xc3\xb2gic, i conseq\xc3\xbcentment econ\xc3\xb2mic, pol\xc3\xadtic i social, que ha tingut lloc a la cultura occidental postindustrial i la globalitzaci\xc3\xb3. Per la influ\xc3\xa8ncia d'aquesta pa\xc3\xafsos a la resta del m\xc3\xb3n, tamb\xc3\xa9 t\xc3\xa9 enormes conseq\xc3\xbc\xc3\xa8ncies a pa\xc3\xafsos del segon i tercer m\xc3\xb3n, que inclouen l'explotaci\xc3\xb3 de persones locals fregant l'esclavitud al tercer m\xc3\xb3n per part de multinacionals, guerres de conveni\xc3\xa8ncia energ\xc3\xa8tica a l'Orient Pr\xc3\xb2xim, malmesa del medi ambient a tot el m\xc3\xb3n, etc.\n_START_SECTION_\nTipus de combustibles\n_START_PARAGRAPH_\nEls combustibles s\xc3\xb3n aquelles subst\xc3\xa0ncies que alliberen energia mitjan\xc3\xa7ant una reacci\xc3\xb3 qu\xc3\xadmica anomenada combusti\xc3\xb3. Generalment una combusti\xc3\xb3 \xc3\xa9s una reacci\xc3\xb3 d'oxidaci\xc3\xb3 en la qual l'oxigen reacciona amb un comburent i la subst\xc3\xa0ncia que s'oxida com a combustible._NEWLINE_El primer combustible a ser utilitzat per als humans van ser els vegetals: fulles seques i fusta per encendre foc, des de l'\xc3\xa8poca prehist\xc3\xb2rica. Se n'han trobat proves en alguns jaciments d'australopitecs i en altres de posteriors. Els combustibles vegetals com la llenya es van usar majorit\xc3\xa0riament a molts llocs del m\xc3\xb3n fins a la Revoluci\xc3\xb3 Industrial. Tamb\xc3\xa9 s'usava el carb\xc3\xb3 all\xc3\xa0 on era f\xc3\xa0cil d'obtenir. Aquesta revoluci\xc3\xb3 tecnol\xc3\xb2gica i econ\xc3\xb2mica que va canviar completament la societat occidental va tenir com a conseq\xc3\xbc\xc3\xa8ncia un consum exageradament massiu de carb\xc3\xb3 i petroli, i m\xc3\xa9s tard tamb\xc3\xa9 de gas natural. Els combustibles f\xc3\xb2ssils s\xc3\xb3n encara avui, malgrat la seva escassesa, els m\xc3\xa9s utilitzats avui en dia al m\xc3\xb3n, especialment al transport. A la producci\xc3\xb3 d'electricitat al segle XX hom va afegir l'energia nuclear, i combustibles com l'urani. Altres combustibles nuclears del futur potser algun dia seran l'heli o l'hidrogen, per exemple. Al canvi de segle hom ha comen\xc3\xa7at a tractar algunes petites porcions de residus urbans org\xc3\xa0nics amb fermentacions anaer\xc3\xb2bies (sense aire), en lloc de ser llen\xc3\xa7ades a abocadors, cosa que fa disminuir el seu volum i que emetin un gas combustible (met\xc3\xa0) \xc3\xbatil per a l'obtenci\xc3\xb3 d'energia t\xc3\xa8rmica transformable en electricitat.\n_START_SECTION_\nHidrogen i heli\n_START_PARAGRAPH_\nS\xc3\xb3n combustibles en fase te\xc3\xb2rica i de desenvolupament. El poder calor\xc3\xadfic de l'hidrogen triplica el del gas natural i duplica el de la benzina. Per la seva composici\xc3\xb3 qu\xc3\xadmica, a m\xc3\xa9s, en cremar-se no pot emetre carboni a l'aire, sin\xc3\xb3 que nom\xc3\xa9s emetria vapor d'aigua.\n_START_SECTION_\nPoder calor\xc3\xadfic\n_START_PARAGRAPH_\nEl poder calor\xc3\xadfic \xc3\xa9s una caracter\xc3\xadstica decisiva a l'hora d'escollir un combustible. Representa la quantitat de calor, expressada en quilocalories o megajoules, produ\xc3\xafda per cada unitat de massa de combustible quan es crema completament. _NEWLINE_La determinaci\xc3\xb3 del poder calor\xc3\xadfic es pot obtenir indirectament a base de l'an\xc3\xa0lisi dels elements del producte combustible o directament amb l'\xc3\xbas d'instruments adequats, com un calor\xc3\xadmetre.\n_START_SECTION_\nEvoluci\xc3\xb3 hist\xc3\xb2rica de l'\xc3\xbas dels combustibles\n_START_PARAGRAPH_\nEn general la humanitat, en el seu conjunt, ha passat d'utilitzar a petita escala combustibles de baix poder calor\xc3\xadfic, poc manipulats i renovables com la fusta i la torba a l'\xc3\xbas massiu de combustibles de gran poder calor\xc3\xadfic, f\xc3\xb2ssils i no renovables com el carb\xc3\xb3, el petroli i el gas o l'urani. Si s'implanta la utilitzaci\xc3\xb3 de l'hidrogen aquest pas representaria per la humanitat un combustible d'alt poder calor\xc3\xadfic, obtingut a trav\xc3\xa9s d'una alta manipulaci\xc3\xb3 i amb un per\xc3\xadode de renovaci\xc3\xb3 molt curt."